## La Generalitat invertirà un milió d’euros en la futura infraestructura verda de la platja de Xilxes

*** Vicente Martínez Mus presenta el projecte que transformarà este tram del litoral en una platja més accessible, fomentarà la mobilitat per a ciclistes i vianants i permetrà potenciar la façana marítima com una gran zona recreativa i d’oci
* L’actuació preveu una àgora i connectarà el passeig amb la senda blava “per a reivindicar estos itineraris com a recursos turístics per a la interpretació ambiental i el gaudi de la naturalesa”**

El conseller de Medi Ambient, Infraestructures i Territori, Vicente Martínez Mus, ha presentat el projecte d’infraestructura verda i millores de l’accessibilitat a la platja de Xilxes. Una actuació que, segons ha explicat, “suposarà una inversió d’un milió d’euros per a transformar este tram del litoral en una platja més accessible, que fomentarà la mobilitat per als ciclistes i els vianants i permetrà, en definitiva, potenciar este espai de la façana marítima en una gran zona recreativa i d’oci”.

El titular d’Infraestructures, que ha presentat el projecte juntament amb l’alcalde de Xilxes, Ismael Minguet, ha destacat que esta nova zona “sumarà una superfície verda davant de la mar, amb usos esportius, recreatius, lúdics i elements biosaludables”. Es tracta -ha continuat- “d’un nou espai per a preservar i reivindicar el litoral des del punt de vista mediambiental i d’ús públic de la costa”.

En este sentit, el conseller ha insistit que “hui és un dia especial, perquè es demostra la manera de fer de la Generalitat que, a diferència del Govern central, treballa en projectes constructius, sostenibles i de protecció com el que es presenta hui”.

Martínez Mus ha assenyalat que la futura infraestructura verda inclourà una àgora central i s’executarà entre l’extrem sud del nucli urbà de la platja i el càmping. En total, comprén un tram de 300 metres de longitud i una àrea de més de 12.300 metres quadrats. “La futura infraestructura verda ens permetrà, a més, connectar este tram amb la senda blava, un element que també és clau per a valorar estos itineraris com a recursos turístics per a la interpretació ambiental i el gaudi de la naturalesa”.

El conseller ha indicat que amb este projecte “la Generalitat no solament millorarà l’accessibilitat a la costa, també fomentarà la mobilitat per als vianants i ciclista i millorarà substancialment l’entorn natural, paisatgístic i cultural d’este municipi”.

**Solta de tortuga**

Durant la seua visita a Xilxes, el conseller ha participat en la solta d’una tortuga *Caretta* que va ingressar en l’Oceanogràfic en març de 2023 després de ser capturada accidentalment per una barca de ròssec a Peníscola. En l’acte ha participat 40 xiquets de l’Aula Mediambiental de la platja, que han triat Xilxereta com a nom per a l’animal.

Martínez Mus ha destacat que “la labor dels pescadors professionals en la recuperació de les tortugues marines és essencial quan es produïx la captura accidental d’algun exemplar en els palangres i tresmalls amb els quals duen a terme la seua activitat”. Per això -ha afegit- “la Conselleria de Medi Ambient, amb l’imprescindible suport de l’Oceanogràfic, coordina la Xarxa de varaments de cetacis i tortugues en les nostres costes, entre les actuacions de les quals està incentivar els pescadors perquè entreguen les tortugues capturades accidentalment per a traslladar-les al centre de recuperació de tortugues marines i retornar-les a la mar”.

Fecha: 08/08/2024